钦定古今图书集成/明伦汇编/官常典/第271卷 > 徐应龙
## 钦定古今图书集成/明伦汇编/官常典/第271卷 > 徐应龙

按《宋史》本传：“应龙，字允叔，淳熙二年，第进士，调衡州
法曹、湖南检法官。潭获劫盗，首谋者己系狱，妄指逸
者为首，吏信之。及获逸盗，治之急，遂诬服，吏以成宪
谳于宪司，应龙阅实其辞，谓首从不明，法当奏。时周
必大判潭州，提刑卢彦德不欲反其事，将寘逸盗于
死，应龙力与之辨。先是，彦德许应龙京削，至是怒曰：
‘君不欲出我门邪’？”应龙曰：“以人命博文字，所不忍也。”
彦德不能夺。闻者多其有守，交荐之，改秩，知瑞州、高
安县。吕祖俭言事忤韩𠈁胄，谪死高安，应龙为之经
纪其丧，且为文诔之。有劝之避祸者，应龙曰：“吕君吾
所敬，虽缘此获谴，亦所愿也。”朱熹贻书应龙曰：“高安
之政，义风凛然。”主淮西机宜文字、知南恩州。陈自强
当国，乃旧同舍，应龙丐雷州而去。召监都进奏院，迁
国子博士，守工部员外郎，进户部侍郎，迁国子司业
兼实录院检讨官、崇政殿说书，守秘书少监兼权工
部侍郎。时金主徙汴，应龙言：“金人穷而南奔，将溢出
而蹈吾之境。金亡，更生新敌，尤为可虑。”兼侍讲，言：“人
主不能尽知天下人材，当责之宰相；宰相不能尽知
天下人材，当采之公论。”李吉甫为相，号称得人，而三
人之荐，乃出于裴垍之疏。迁吏部侍郎，进刑部尚书
兼侍读。应龙在讲筵，多指陈时政。一日，读吴起为卒
吮疽事，应龙奏：“起恤士卒如此，故能得其死力。今军
将得以贿迁，专事掊克，未免多怨。”上惊曰：“债帅之风，
今犹未除邪？”宰相史弥远闻而恶之，免侍读。未几，兼
太子詹事。会景献太子薨，请老，上不许。徙吏部尚书，
以焕章阁学士提举嵩山崇福宫。嘉定十七年卒，赠
开府仪同三司，谥文肃。子荣叟，官至参知政事，谥文
靖；深叟，官终将作监丞；清叟，知枢密院事兼参知政
事。各有传。